CELEX: 62017TN0739
Language: da
Date: 2017-11-07 00:00:00
Title: Sag T-739/17: Sag anlagt den 7. november 2017 — Euracoal m.fl. mod Kommissionen

8.1.2018   
            
            
               DA
            
            
               Den Europæiske Unions Tidende
            
            
               C 5/50
            
         Sag anlagt den 7. november 2017 — Euracoal m.fl. mod Kommissionen
   (Sag T-739/17)
   (2018/C 005/68)
   Processprog: tysk
   
      Parter
   
   
      Sagsøgere: Association européenne du charbon et du lignite (Euracoal) (Woluwe-Saint-Pierre, Belgien), Deutscher Braunkohlen-Industrie — Verein e.V. (Köln, Tyskland), Lausitz Energie Kraftwerke AG (Cottbus, Tyskland), Mitteldeutsche Braunkohlengesellschaft mbH (Zeitz, Tyskland) og eins energie in sachsen GmbH & Co. KG (Chemnitz, Tyskland) (ved advokaterne W. Spieth og N. Hellermann)
   
      Sagsøgt: Europa-Kommissionen
   
      Sagsøgernes påstande
   
   
               —
            
            
               Kommissionens gennemførelsesafgørelse (EU) 2017/1442 af 31. juli 2017 om fastsættelse af BAT (bedste tilgængelige teknik)-konklusioner i henhold til Europa-Parlamentets og Rådets direktiv 2010/75/EU (1) for så vidt angår store fyringsanlæg (EUT 2017, L 212, s. 1) annulleres, for så vidt som der derved vedtages og fastsættes BAT-relaterede emissionsniveauer (BAT-AEL'er) for NOx-emissioner (artikel 1, bilagets nr. 2.1.3, tabel 3) og kviksølvemissioner (artikel 1, bilagets nr. 2.1.6, tabel 7) fra forbrændingen af kul og/eller brunkul.
            
         
               —
            
            
               Subsidiært annulleres gennemførelsesafgørelse (EU) 2017/1442 i sin helhed.
            
         
               —
            
            
               Europa-Kommissionen tilpligtes at betale sagsomkostningerne.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført tre anbringender.
   
               1.
            
            
               Første anbringende om tilsidesættelse af væsentlige formforskrifter, af trinhøjere retsregler og af grænserne for udøvelsen af beføjelser i forbindelse med afstemningen i § 75-Udvalget
               Idet den indførte en ændring i udkastet til afgørelse uden at fastsætte nogen tidsfrist og foranledigede en øjeblikkelig afstemning, tilsidesatte Kommissionen bindende tidsfrister i henhold til artikel 3, stk. 3, i forordning (EU) nr. 182/2011 (2) og dermed sin forpligtelse i henhold til artikel 3, stk. 4, i forordning (EU) nr. 182/2011 til objektivt at bestræbe sig på at opnå løsninger med bredest mulig tilslutning i udvalget. Endvidere udelukkede den medlemsstaternes repræsentanter fra muligheden for behørigt at tage stilling til det ændrede udkast til afgørelse og tilsidesatte herved artikel 291, stk. 3, TEUF, hvorefter det skal sikres, at medlemsstaterne effektivt kan kontrollere Kommissionen. Desuden brugte Kommissionen gennem en åbenlyst taktisk motiveret adfærd stillingen som udvalgsformand forkert og misbrugte den.
            
         
               2.
            
            
               Andet anbringende om tilsidesættelse af væsentlige formforskrifter, af trinhøjere retsregler og af grænserne for udøvelsen af beføjelser på grund af udfærdigelse behæftet med en proceduremæssig fejl inden for rammerne af den såkaldte Sevillaproces
               Ifølge forskrifterne i direktiv 2010/75/EU og gennemførelsesafgørelse 2012/119/EU (3) (BAT-vejledning) skal BAT-konklusioner udelukkende udledes på grundlag af tekniske kriterier. Udledningen af konklusioner skal overholde et krav om teknisk indhold, hvorimod politiske overvejelser er udelukket ved vedtagelsen. Disse krav er blevet tilsidesat i det foreliggende tilfælde.
            
         
               3.
            
            
               Tredje anbringende om tilsidesættelse af trinhøjere retsregler og af grænserne for udøvelsen af beføjelser på grund af indholdet af de anfægtede BAT-konklusioner
               De indholdsmæssige fastsættelser, navnlig BAT-relaterede emissionsniveauer for NOx og kviksølv, tilsidesætter grundlæggende det påbud om teknisk og økonomisk tilgængelighed, som direkte fremgår af direktiv 2010/75/EU, og belaster dermed uforholdsmæssigt operatører, som berøres af de pågældende regler.
               Man får uvægerligt det indtryk, at fastsættelsen af de anfægtede regler beror på politiske overvejelser, som ikke er tilladt inden for rammerne af udfærdigelse af BAT-konklusioner. Herved har Kommissionen atter misbrugt sin stilling og overskredet sine beføjelser.
            
         
      (1)  Europa-Parlamentets og Rådets direktiv 2010/75/EU af 24.11.2010 om industrielle emissioner (integreret forebyggelse og bekæmpelse af forurening) (EUT 2010, L 334, s. 17).
   
      (2)  Europa-Parlamentets og Rådets forordning (EU) nr. 182/2011 af 16.2.2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (EUT 2011, L 55, s. 13).
   
      (3)  Kommissionens gennemførelsesafgørelse af 10.2.2012 om fastsættelse af regler for vejledning om dataindsamling og udfærdigelsen af BAT-referencedokumenter og om sikringen af deres kvalitet som omhandlet i Europa-Parlamentets og Rådets direktiv 2010/75/EU om industrielle emissioner (meddelt under nummer C(2012) 613) (EUT 2012, L 63, s. 1).